Swer wol kunne (Mit aufgelösten Abbreviaturen)
Swer wol kunne·
frowen wunne·
manigualt enzstan
der sol sehen·
gern vnd spehen·
an ir loslich gan·
vnd nigen ir zarten grůsse· vnd nemen war·
das man schowen
mag an frowen
lieblich wunne gar·

Doch swen minne·
bringet inne·
wie si twingen mag·
dem tůnt dike
suͤsse blike·
kunt vil senden slag·
swenne er sicht so schone frowen· so wiblich gůt·
frowen bilde·
machet wilde·
dike mannes můt·

Swa min ǒgen·
sehent tǒgen·
min lieb wolgitan·
sender smerze
kan min herze·
danne wol durch gan·
so súftet es ie dar vnder· vnd klagt mir
das dú reine·
wigt so kleine·
swie mir ist nach ir·

Swer sich kunden·
manger stunden·
mag der frowen sin·
in dien dingen·
mag gelingen·
im wol werden schin·
swer froͤmde da danne můs wesen· dar sin můt treit·
secht des werben·
můs verderben·
gar in arebeit

Selken kumber
trage ich tumber·
nv vil mange zit·
dest min můten·
gegen der gůten·
ǒch so wuͤste lit·
so froͤmdet sich mir dú here· noch leider ie in mocht klagin·
noch gesagen·
ir min iamer me·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse